Diari Oficial de la Generalitat Valenciana


Sumari del DOGV 3346, del 07-10-1998 (1998/7512)

RESOLUCIÓ de 24 de juliol de 1998, del director general d'Interior, de la Conselleria de Presidència, per la qual s'acorda la inscripció de la modificació dels Estatuts del Col·legi Oficial d'Economistes d'Alacant.
----------------------------------------------------------------------------------------------------------------------------------------------------------------------------------------------------------------------

### Dades del document

Número de DOGV
:   3346

Data del DOGV
:   07-10-1998

Secció del DOGV
:   III. CONVENIS I ACTES - G) ALTRES ASSUMPTES

Número del document
:   1998/7512


Data del document
:   24-07-1998

Organisme emissor
:   Conselleria de Presidència

Tipus de document
:   Resolució

RESOLUCIÓ de 24 de juliol de 1998, del director general d'Interior, de la Conselleria de Presidència, per la qual s'acorda la inscripció de la modificació dels Estatuts del Col·legi Oficial d'Economistes d'Alacant. [1998/Q7512]
  
Vist l'expedient de modificació estatutària instruït a instància del senyor Miguel Ángel Vega Zafra, com a secretari de la Junta de Govern del Col·legi Oficial d'Economistes d'Alacant, inscrit amb el número 21 de la Secció Primera del Registre de Col·legis Professionals i de Consells Valencians de Col·legis Professionals de la Comunitat Valenciana, en què sol·licita la inscripció i el registre de la modificació dels estatuts en l'esmentat Registre, d'acord amb els següents:
  
Fets
  
Primer
  
Que el senyor Miguel Ángel Vega Zafra, com a secretari de la Junta de Govern del Col·legi Oficial d'Economistes d'Alacant, va presentar el 20 de gener de 1997, els estatuts modificats de dit col·legi per a la inscripció d'aquests en el Registre de Col·legis Professionals i de Consells Valencians de Col·legis Professionals, en compliment d'allò establit en l'article 4.b del Decret 17/1987, de 13 d'abril, del president de la Generalitat Valenciana, pel qual es regula el dit Registre.
  
Segon
  
Que es van revisar dits estatuts pel Servei d'Entitats Jurídiques, i es va sol·licitar informe a la Conselleria d'Economia, Hisenda i Administració Pública per ser la competent en allò referent als continguts propis de la professió d'economista, en compliment del que disposa l'article 9 del Decret 123/1986, de 20 d'octubre, del Consell de la Generalitat Valenciana, de consells valencians de col·legis professionals; informe favorable que és evacuat per la Secretaria General de dita Conselleria el 29 de maig de 1998, i es va requerir al secretari del col·legi perquè aportara determinada documentació necessària per a la continuació de l'expedient, documentació correcta que s'ha rebut el 22 de juliol.
  
Tercer
  
Que segons el certificat de data 10 de gener de 1997, del senyor Miguel Ángel Vega Zafra, secretari de la Junta de Govern del Col·legi Oficial d'Economistes d'Alacant, la Junta General Ordinària, en reunió celebrada el 13 de desembre de 1996, va acordar aprovar la modificació dels articles 5, 6, 8, 9, 14, i 66 dels seus estatuts.
  
Quart
  
El nou text dels estatuts queda incorporat íntegrament a la present resolució, i que es dóna ací per reproduït.
  
Fonaments de dret
  
Primer
  
Que els estatuts no contradiuen les disposicions contingudes en la vigent Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana, si bé no es pot considerar que hi estiguen adaptats, ja que no regulen totes les determinacions recollides en l'article 10, per la qual cosa encara no s'ha donat compliment a allò que s'ha establit en la disposició transitòria primera del mencionat cos legal, el qual estableix que «els col·legis professionals actualment existents en la Comunitat Valenciana adaptaran els seus estatuts i reglaments de règim interior, si això és necessari, a la present llei en el termini d'un any, comptador des de l'entrada en vigor».
  
Segon
  
Que dits estatuts han estat aprovats amb els requisits i formalitats establits en dit article 10 i en els propis estatuts del col·legi.
  
Tercer
  
Que l'expedient ha estat tramitat per la Direcció General d'Interior de la Conselleria de Presidència, competent, per així disposar-ho l'article 6.1 de la Llei 6/1997, de 4 de desembre, a través del Servei d'Entitats Jurídiques, en virtut de les atribucions que té conferides pels decrets 4/1997 i 30/1997, de 26 de febrer, sobre assignació de competències a la Presidència i a les conselleries, i d'aprovació del Reglament Orgànic i Funcional de la Conselleria de Presidència, respectivament; tot això, en relació amb el Decret 123/1986, de 20 d'octubre, del Consell de la Generalitat Valenciana, pel qual es crea el Registre de Col·legis Professionals i de Consells Valencians de Col·legis Professionals de la Comunitat Valenciana, i l'article 10 de l'Ordre de 23 de maig de 1996, en la redacció donada a aquesta ordre per l'Ordre de 25 de novembre de 1996, en què es refereix a l'estructura administrativa a nivell de Servei.
  
Vistos: l'article 36 de la Constitució i l'article 31.22 de l'Estatut d'Autonomia de la Comunitat Valenciana; la Llei 6/1997, de 4 de desembre, de la Generalitat Valenciana, de Consells i Col·legis Professionals de la Comunitat Valenciana; la Llei 2/1974, de 13 de febrer, de Col·legis Professionals, amb les seues modificacions posteriors, en els seus preceptes bàsics, i altres disposicions complementàries, resolc:
  
Inscriure la modificació dels Estatuts del Col·legi Oficial d'Economistes d'Alacant.
  
València, 24 de juliol de 1998.- El director general d'Interior: José Luis Villanueva Muñoz.
  
PREÀMBUL
  
La Llei 21/1974, de 13 de febrer, sobre Col·legis Professionals, estableix en el seu article número 1 que «els col·legis professionals, sense perjudici de les lleis que regulen la professió que es tracte, es regeixen pels seus estatuts i pels reglaments de règim intern», sent l'objecte i finalitat d'aquests el fet de dotar a cada col·legi d'una organització interna que ajude a aconseguir un funcionament àgil i eficaç, atenent de forma especial les característiques pròpies de cada col·legi.
  
Capítol I
  
Disposicions generals
  
Article 1
  
El present estatut serà d'aplicació en el Col·legi d'Economistes d'Alacant, l'àmbit territorial del qual comprèn tota la seua província.
  
Article 2
  
El seu objecte és de concretar les normes d'actuació dels òrgans del col·legi i les atribucions i deures dels col·legiats, i fixar, així mateix, els procediments a seguir en la tramitació dels assumptes, d'acord amb la Llei 2/1974, de 13 de febrer, sobre col·legis professionals.
  
Article 3
  
Els òrgans de deliberació, decisió i representació del col·legi són la Junta General i la Junta de Govern, ambdues presidides pel degà president, així com les comissions de treball, el qual executarà els seus acords, les quals realitzaran aquelles funcions que se li encomanen, ja siguen de caràcter temporal com de caràcter permanent.
  
Article 4
  
El Col·legi Oficial d'Economistes d'Alacant tindrà com a finalitats aquelles que li atribueix la Llei de Col·legis Professionals i l'Estatut Unificat dels Col·legis d'Economistes d'Espanya.
  
En especial vetlarà per:
  
a) Elevar i garantir la qualitat tècnica dels treballs i serveis professionals que presten els economistes. El col·legi, a través de la seua Junta de Govern, arbitrarà tots aquells mitjans que considere encaminats a aquesta finalitat.
  
b) Aportar tots aquells estudis o coneixements professionals que siguen demanats per l'administració i altres persones jurídiques o d'interès públic i, en general, sempre que l'interès general ho requerisca.
  
c) Defensar els interessos professionals dels col·legiats, especialment en els casos següents:
  
1. Garantint que les funcions pròpies no siguen exercides per altres persones sense la titulació adequada.
  
2. Ajudar els col·legiats en l'exerciment de la seua professió, promovent l'intercanvi d'experiències entre els seus membres i coordinant les diferents especialitats, funcions i aspectes de la professió, i resolent els problemes comuns.
  
Capítol II
  
Dels col·legiats
  
Article 5
  
Per a ingressar al col·legi caldran els requisits següents:
  
1. Tenir la nacionalitat d'un dels estats membres de la Unió Europea o d'un tercer estat, al qual la Unió Europea aplique, de forma recíproca i efectiva, el principi de llibertat de circulació de professionals, tant a nivell d'establiment com de prestació ocasional de serveis, tret dels casos de dispensa legal.
  
2. Estar en possessió de qualsevol dels títols següents:
  
2.1 De llicenciat en: Ciències Polítiques i Econòmiques (Secció Economia); en Ciències Polítiques, Econòmiques i Comercials (Secció Econòmiques i Comercials); en Ciències Econòmiques i Comercials; en Ciències Econòmiques i Empresarials; en Economia; en Administració i Direcció d'Empreses; en Ciències Actuarials i Financeres, i en Investigació i Tècniques de Mercat.
  
2.2 Qualsevol altra nova titulació superior, emesa per universitats espanyoles en substitució a les ja esmentades en l'apartat 1, que tinguen plens efectes habilitants per a l'exerciment professional en l'estat espanyol.
  
2.3 Qualsevol titulació o acreditació que, reconeguda o emesa per l'administració espanyola ?en virtut de l'aplicació del sistema general de reconeixement de títols superiors dels estats membres de la Unió Europea- habilite per a l'exerciment professional com a economista.
  
2.4 Els intendents mercantils i els actuaris d'assegurances podran incorporar-se al col·legi amb les mateixes condicions, drets i deures que els titulats abans esmentats.
  
3. Ser major d'edat.
  
4. Satisfer la quota d'ingrés de la corporació.
  
Article 6
  
Tot col·legiat podrà utilitzar el nom d'economista.
  
Es considerara en exercici, als efecte que determine el present estatut, aquell col·legiat que exercisca la professió d'economista, be pel seu compte o per compte aliè. En el primer cas es denominarà exercidor lliure. En el segon, per a ser exercidor per compte aliè, haurà de tenir reconeguda, en el seu centre de treball, la categoria laboral que li corresponga, en relació a la seua titulació.
  
Per a exercir la professió d'economista a la província d'Alacant serà requisit indispensable estar incorporat al Col·legi Oficial d'Economistes d'Alacant, per a aquells que tinguen el seu domicili professional únic o principal en la dita província. Els professionals incorporats a altres col·legis d'economistes podran exercir ocasionalment en la província d'Alacant sense altre requisit que comunicar al Col·legi Oficial d'Economistes d'Alacant les actuacions que vagen a realitzar, a través del col·legi a què pertanyen.
  
Article 7
  
Competen a l'economista les facultats assenyalades en l'Estatut Professional d'Economistes i Professors Mercantils, aprovat per Decret 871/1977, de 26 d'abril, i aquelles que estiguen estipulades per les lleis corresponents, o les que, sense estar assenyalades per aquestes, caiguen sota el seu àmbit professional i no estiguen directament assignades a altres professionals.
  
Article 8
  
La col·legiació serà obligatòria per a l'exerciment de la professió d'economista, en qualsevol de les seues formes d'exercidor per compte propi o per compte aliè. Això no obstant, la col·legiació serà potestativa per als qui pertanyen a cossos i escales de l'administració pública, sempre que limiten la seua funció a allò peculiar dels dits cossos.
  
La Junta de Govern perseguirà, amb tots els mitjans que li conferisca la llei, a tots els qui utilitzen el nom d'economista sense estar col·legiats.
  
Article 9
  
Per a obtenir la col·legiació, l'interessat haurà de presentar a la Secretaria del col·legi, degudament complimentades:
  
a) Petició escrita de la seua col·legiació dirigida al degà.
  
b) La fitxa de col·legiació.
  
c) La domiciliació bancària.
  
d) Fotocòpia compulsada del títol previst en l'article 5é.2.
  
A més a més, qui vulga exercir la professió com a exercidor lliure haurà d'aportar:
  
e) La fitxa d'exercidor lliure signada, als efectes que d'aquesta se'n deriven.
  
f) Les fitxes que faculten la seua participació en torns d'actuació professional.
  
Article 10
  
En cada Junta de Govern, el secretari donarà compte de les sol·licituds d'alta rebudes des de l'anterior reunió i, si estan en forma i no hi concorre cap impediment greu, s'hi aprovaran.
  
Aprovada la nova sol·licitud, el secretari procedira a la seua inscripció en el llibre registre de col·legiats, amb la data de la reunió de Junta de Govern en què va ser admesa.
  
Article 11
  
Les sol·licituds de col·legiació, una vegada aprovades o denegades, hauran de ser notificades als interessats en el termini de 15 dies; les notificacions hauran d'anar sempre signades pel degà i el secretari i en el cas d'haver-se denegat la sol·licitud de col·legiació s'hi faran constar les motivacions d'aquesta.
  
Article 12
  
La qualitat de col·legiat es perd:
  
a) A petició pròpia, sol·licitada en escrit dirigit al degà.
  
b) Per retard de sis mesos en el pagament de les quotes establides.
  
c) Per expulsió decretada per la Junta de Govern del col·legi, prèvia incoació del corresponent expedient disciplinari i prèvia audiència de l'interessat.
  
d) Per defunció del col·legiat.
  
El trasllat de residència del col·legiat en una població que pertanga a l'àmbit territorial d'altre col·legi de economistes, no produirà, necessàriament, la baixa del col·legiat en el col·legi d'origen, en el qual hi podrà romandre si així ho desitja.
  
Article 13
  
Són drets dels col·legiats els següents:
  
1. De defensa pel col·legi, davant les autoritats, entitats, empreses o particulars en l'exerciment professional o amb motiu d'aquest.
  
2. De representacions i de suport, per la Junta de Govern, en les seues justes reclamacions i en les negociacions motivades per diferències que sorgisquen per causa de l'exerciment professional.
  
3. Exercir, d'acord amb el que disposa l'article 6, les funcions pròpies de l'economista, incloses en la classificació uniforme d'ocupacions de l'Oficina Internacional del Treball (OIT) aprovada per Espanya, i les que en un futur s'incloguen en el seu àmbit professional.
  
4. D'assistència, veu i vot a les reunions de Junta General.
  
5. D'elegir, i ser elegit, per a ocupar càrrecs en les juntes de govern, en les condicions que determina l'Estatut.
  
6. Participar en totes les comissions de treball es creen.
  
7. D'utilització de tots aquells serveis que establisca el col·legi, amb condicions prèvies que s'assenyalen.
  
8. De coneixement de la marxa del col·legi, mitjançant fulls informatius, butlletins, publicacions, anuaris, circulars i actes de les juntes generals i de govern.
  
9. De participar en les labors de cultura i en el gaudi de les facultats o prerrogatives del col·legi que se li reconeguen.
  
10. De concórrer a tots els actes de confraternitat o festes de companyonia, convocades amb caràcter general per a refermar vincles de solidaritat entre els economistes.
  
11. D'ostentar els colors en la muceta i birret propis i les insígnies tradicionals, reconegudes en l'article 5 del Decret 2.393/1960, de 22 de desembre.
  
El col·legi proveirà tots els membres, tant els no exercidors com els exercidors, del carnet que acredite la seua col·legiació, el qual haurà de mostrar en concórrer a actes o usar serveis promoguts pel col·legi, o a sol·licitud de algun client o company, com a mitjà d'identificació.
  
Article 14
  
Són obligacions dels col·legiats les següents:
  
1. Complir estrictament totes aquelles prescripcions que contenen els estatuts i el present reglament, així com els acords que s'adopten pel col·legi i el Consell Superior, amb subjecció a aquests.
  
2. Observar en els diversos treballs professionals tots aquells preceptes y normes que establisquen les disposicions legals corresponents i aquelles altres encaminades a mantenir i elevar la dignitat, prestigi, decòrum i ètica professional.
  
3. Denunciar al col·legi els qui exercisquen actes propis de la professió d'economista sense posseir el títol que ho autoritza, i als qui, tot i tenint-lo, no figuren inscrits en els col·legis existents, i als qui sent col·legiats, falten a les obligacions que com a col·legiats tinguen contretes.
  
4. Pagar les quotes i drets que hagen estat aprovats per al sosteniment del col·legi i per al desenvolupament de les diverses finalitats encomanades a aquest.
  
5. Comunicar a la Junta de Govern els canvis de domicili, i les absències per més de sis mesos consecutius.
  
Als sis mesos d'alguna de les anteriors situacions sense avís, el col·legiat podrà ser donat de baixa en la seua condició de tal.
  
6. Perquè un col·legiat es puga encarregar d'un assumpte professional que haja iniciat altre col·legiat, caldrà que l'informe a aquest últim, a fi de guardar les regles de consideració. Igualment, demanarà al client que acredite estar al corrent en el pagament dels honoraris del company que havia iniciat l'assumpte.
  
7. L'exerciment de la professió d'economista es realitzarà em règim de lliure competència i estarà subjecte, pel que fa a l'oferta de serveis i fixació de la seua remuneració, a la Llei sobre Defensa de la Competència i a la Llei de Competència Deslleial.
  
El Col·legi d'Economistes podrà fixar un barem d'honoraris, el quals tindrà un caràcter merament orientatiu.
  
Capítol III
  
De les juntes generals
  
Article 15
  
La Junta General de col·legiats és l'òrgan suprem de govern del col·legi. Els col·legiats tindran dret d'assistència, amb veu i vot, a les reunions de les juntes generals ordinàries i extraordinàries que es realitzen.
  
Article 16
  
La Junta General quedarà constituïda en primera convocatòria, amb la assistència dels dos terços de col·legiats ?entre presents i representats- o en segona convocatòria mitja hora després de l'anunciada, qualsevol que siga el nombre d'assistents, inclosos els representats.
  
Article 17
  
Les sessions de la Junta General les presidirà i moderarà el degà president i en la seua absència el vicedegà i en absència d'aquest el vocal primer.
  
El secretari del col·legi alçarà acta de les sessions i tindrà cura de la seua custòdia. Les actes estaran necessàriament depositades en la Secretaria del col·legi, per a poder consultar-les els col·legiats.
  
L'acta de la última sessió de la Junta General haurà d'estar igualment depositada, en tots els casos, des del dia en què es notifique la convocatòria de la nova Junta General, ordinària o extraordinària.
  
Article 18
  
La Junta General es reunirà en convocatòria ordinària dues vegades a l'any, una en cada semestre.
  
Haurà de ser convocada per escrit i mitjançant notificació individual, amb expressió del lloc, dia i hora de la reunió i l'ordre del dia que comprenga els assumptes a tractar; la convocatòria caldrà fer-la amb una antelació de 15 dies.
  
Article 19
  
En la Junta General que se celebre el primer semestre de l'any es tractaran, necessàriament, sobre la memòria anual d'activitats que haurà de presentar el degà, així com de l'informe sobre els estats financers de l'exercici anterior que presentarà el comptador, una vegada auditats i nomenament de dos censors, que emetran el seu informe conjunt o separat, en cas de discrepància, no després d'un mes abans de la celebració de la Junta General.
  
En la Junta General, corresponent al segon semestre, es tractarà de conèixer, discutir i aprovar el pressupost que per al següent exercici propose la Junta de Govern; lectura i votació de les propostes o dictàmens de la pròpia junta que es consignen en la convocatòria, precs i preguntes.
  
Article 20
  
Vuit dies abans de fer-se la Junta General ordinària, els col·legiats podran presentar, a través d'un escrit dirigit al degà, les propostes que desitgen sotmetre a debat i votació, les quals seran incloses preceptivament per la Junta de Govern en l'ordre del dia, si van avalades amb la signatura de 50 col·legiats i potestativament si no ho estan.
  
Article 21
  
Els acords de la Junta General hauran de prendre's per majoria dels col·legiats presents o representats i obliga tots els col·legiats, fins i tot els absents, dissidents o els qui estant presents s'abstinguen de votar, i fins i tot els que hagueren recorregut contra aquests, sense perjudici d'allò que es resolga.
  
Article 22
  
Els col·legiats podran fer-se representar per un altre o altres col·legiats, per a discutir i votar els assumptes indicats en l'ordre del dia.
  
Les delegacions hauran de fer-se en la papereta oficial que el col·legi tindrà a disposició de tots els col·legiats i en elles apareixerà, necessàriament, el nom del company en qui es delega i el nom i signatures si ho creu necessari.
  
Només s'admetran les delegacions que es presenten al secretari abans de l'inici de la sessió de la Junta General.
  
El secretari prendrà nota de totes les delegacions existents i les farà constar en acta. Cada col·legiat podrà acreditar un màxim de quatre representacions.
  
El company que tinga la representació d'un altre votarà en nom d'aquest i en plena llibertat, i ho declararà així. En el cas que la votació és secreta, podrà lliurar la seua papereta i la corresponent a la delegació que tinga concedida.
  
No obstant el que disposen els paràgrafs anteriors, la representació no és vàlida quan es tracte d'elegir els membres de la Junta de Govern.
  
Article 23
  
Així mateix, la Junta General podrà reunir-se amb caràcter extraordinari quan així ho acorde la Junta General o ho sol·liciten en escrit dirigit al degà un mínim de cinquanta col·legiats, amb expressió de les causes que ho justifiquen i els assumptes o temes de l'ordre del dia que hagen de tractar-se. En aquest cas, el degà convocarà amb urgència els membres de la Junta de Govern per a posar-los en coneixement del fet i fixar la data en què haurà de celebrar-se la Junta General extraordinària, que mai serà més tard dels 30 dies següents a la data en què la sol·licitud tinga entrada en la Secretaria del col·legi.
  
Article 24
  
Les juntes generals extraordinàries hauran de convocar-se, si més no, amb una anticipació de 15 dies naturals. Tanmateix, quan la Junta de Govern considere que els assumptes a tractar són molt urgents i no admeten demora, podrà reduir-se el termini de convocatòria a un mínim de vuit dies.
  
Article 25
  
La convocatòria de Junta General extraordinària haurà de fer-se amb els requisits de forma que s'expressen en l'article 18, paràgraf segon i, a més a més, s'hi indicarà si la reunió es realitza a iniciativa de la Junta de Govern o a petició dels col·legiats i en aquest últim cas s'inclourà la relació dels signants.
  
Article 26
  
Les juntes generals extraordinàries es faran en el dia assenyalat. Els acords es prendran per majoria de vots emesos i seran oblitagoris per a tots els col·legiats.
  
S'exceptua el que disposa el paràgraf anterior, quan la Junta General tracte de la reforma del règim estatuari, en el qual cas s'exigirà com a quòrum de sol·licitud un terç dels col·legiats i per a l'aprovació de la proposta els 2/3 dels presents i representats.
  
En cap de cas podran tractar-se assumptes que no hagen estat expressament i clarament inclosos en l'ordre del dia de la convocatòria.
  
Capítol IV
  
De la Junta de Govern
  
Article 27
  
La Junta de Govern assumirà la direcció i administració del col·legi, i subordinarà la seua actuació als estatuts unificats al present estatut i a la resta de normes vigents, les quals regulen el funcionament dels col·legis oficials d'economistes.
  
Article 28
  
La Junta de Govern estarà integrada per un degà, un vicedegà, un secretari, un vicesecretari, un tresorer, un comptador bibliotecari i vuit vocals.
  
Si quedaren vacants la meitat més u dels càrrecs de la Junta de Govern i no s'hagueren complit els dos primers anys dels seu mandat, aquesta convocarà eleccions a través d'una Junta General extraordinària per a la provisió dels citats càrrecs, en un termini de 30 dies naturals. Els col·legiats elegits en aquesta ocasió tindran el mandat d'aquells a qui sustituïsquen.
  
Si per qualsevol causa quedaren vacants la totalitat dels càrrecs de la Junta de Govern i, en conseqüència, no pogueren convocar-se eleccions pera cobrir-los, es constituirà una Junta Electoral, formada pels quatre col·legiats amb més antiguitat ininterrompuda del col·legi, l'objectiu del qual serà de convocar eleccions mitjançant Junta General ordinària, en el mateix termini citat en el paràgraf anterior. Les eleccions hauran de celebrar-se dins de 45 dies següents al de la convocatòria.
  
Article 29
  
La Junta de Govern, sota la presidència del degà o vicedegà, es reunirà obligatòriament cada mes, sempre que ho considere necessari el degà o quan així ho sol·liciten la tercera part dels seus components en escrit dirigit al degà, el qual, necessàriament, la convocarà en un termini no superior a set dies.
  
Article 30
  
La convocatòria haurà de fer-se per escrit, mitjançant notificació individual i en ella s'indicarà el dia, lloc, i l'hora de la reunió, així com l'ordre del dia a tractar. L'antelació mínima serà de 48 hores i si la convocatòria de la Junta de Govern ha estat sol·licitada per part dels seus membres haurà d'incloure la relació dels sol·licitants.
  
Article 31
  
Es constituirà en primera convocatòria amb l'assistència de la meitat més un dels seus membres i en segona convocatòria, que es farà mitja hora després de la primera, en igual local i dia, amb un mínim de cinc membres.
  
Per a les sessions de la Junta de Govern no són admissibles delegacions ni representacions de cap dels seus components.
  
Els acords de la Junta de Govern es prendran sempre per majoria de vots dels assistents. En cas d'empat, el vot del degà serà decisori. De cada reunió el secretari en funcions alçarà un acta que serà firmada per qui presidisca la reunió i el secretari en funcions.
  
Article 32
  
Serà obligatòria l'assistència a les juntes. La falta no justificada a tres sessions consecutives s'estimarà com a renúncia al càrrec.
  
Els membres que no puguen assistir a alguna de les reunions excusaran la seua absència mitjançant un escrit dirigit al degà.
  
Article 33
  
Corresponen a la Junta de Govern les funcions i atribucions següents:
  
a) La direcció del compliment de les comeses corporatives i dels estatuts unificats dels col·legis d'economistes i dels presents estatuts.
  
b) Avaluar les consultes que l'administració o una altra persona jurídica d'interés públic, sol·licite al col·legi, i col·laborar amb ells en tot allò que se li sol·licita.
  
c) L'emissió d'informes quan siga requerit el col·legi, per a que expresse la seua opinió com a tal corporació.
  
d) Garantir la qualitat tècnica dels treballs professionals i, amb aquesta finalitat, arbitrar tots aquells mitjans que consideren eficaços.
  
e) Fomentar el nivell d'ocupació dels economistes i tenir a disposició pública informació sobre els llocs de treball.
  
f) Impedir l'intrusisme professional.
  
g) Establir i fomentar tot tipus de contacte amb la universitat i a aquest efecte representar al col·legi en el Patronat de la Universitat, col·laborar en l'elaboració de nous plans d'estudis i refermar el contacte entre el col·legi i els alumnes d'últims cursos de llicenciatura.
  
h) L'admissió de nous col·legiats.
  
i) Preparar i convocar les juntes generals.
  
j) Fixació i recaptació de la quota d'entrada periòdica, la qual haurà de satisfer cada col·legiat.
  
k) La formació dels nous pressuposts i tot allò concernent a la gestió econòmica del col·legi.
  
l) Convocar eleccions en el temps reglamentari.
  
m) Exercir la facultat disciplinària.
  
n) La resta de funcions que s'establisquen en el present estatut o en els estatuts unificats i que no estiguen reservades a la resolució de la Junta General.
  
Article 34
  
La confiança de la junta podrà ser posada a votació mitjançant referèndum, a proposta de la pròpia junta o a sol·licitud d'un terç dels col·legiats, en escrit dirigit al degà, el qual el convocarà obligatòriament dins dels 20 dies següents.
  
Perquè el vot de confiança comporte la dimissió de la junta caldrà que el nombre de col·legiats que el voten siga superior a la meitat més un dels col·legiats inscrits.
  
El vot afectarà sempre a la totalitat de la junta.
  
Article 35
  
La Junta de Govern, per acord pres per majoria absoluta, podrà designar com a col·legiat d'honor a aquella persona, espanyola o estrangera, economista o no, a fi de reconèixer els seus eminents serveis al col·legi, a la professió o per la seua labor en el desenvolupament de la ciència econòmica. Igualment, la Junta de Govern podrà designar col·legiat de mèrit a aquell que es trobe en la situació exposada en l'anterior paràgraf.
  
Aquesta designació no comportarà altres drets que els merament honorífics, i serà ratificada per la Junta General.
  
Capítol V
  
Del degà
  
Article 36
  
Correspon al degà la presidència oficial del col·legi en totes les seues relacions amb les autoritats, corporacions, tribunals i particulars, sense perjudici que en casos concrets puguen encomanar dites funcions a determinats col·legiats o comissions constituïdes a l'efecte.
  
És també facultat del degà convocar la Junta de Govern i presidir-la, així com dirigir les seues deliberacions. Serà responsable davant la Junta General, i la de Govern, de l'execució i compliment dels acords adoptats, l'ordenament dels pagaments i de la supervisió de la comptabilitat.
  
Article 37
  
En casos d'absència o malaltia, serà substituït en les seues funcions pel vicedegà, el qual, habitualment, col·laborarà amb el degà en la gestió del col·legi.
  
Si tampoc no poguera assistir a una determinada junta el vicedegà, la presidència d'aquesta serà exercida pel vocal primer.
  
Capítol VI
  
De la resta de membres de la Junta de Govern
  
Article 38
  
Correspon al secretari del col·legi:
  
a) Preparar la relació d'assumptes que haja de servir al degà per a determinar l'ordre del dia de cada convocatòria.
  
b) Redactar les actes i cuidar de la seua custòdia.
  
c) Expedir les certificacions i documents que es dirigisquen als col·legiats, dels quals donarà compte al degà.
  
d) Exercir la direcció del personal necessari per a la realització de les tasques col·legials.
  
e) Complir o fer complir les decisions del degà i els acords de les juntes.
  
f) Dur els llibres d'actes de les reunions i el llibre de registre dels col·legiats.
  
g) Convocar, per ordre del degà, les reunions de les juntes generales i de Govern.
  
h) Exercir totes aquelles altres funcions que no estiguen especialment atribuïdes als altres components de la Junta de Govern, i podrà substituir-lo el vicesecretari en els casos d'absència, vacant o impediment de qualsevol classe.
  
Article 39
  
Correspon al tresorer:
  
a) Autoritzar amb la seua signatura el moviment de fons.
  
b) Vigilar la marxa econòmica del col·legi.
  
c) Col·laborar amb el degà, i amb el comptador bibliotecari, en la preparació dels pressupostos.
  
Article 40
  
Correspon al comptador-bibliotecari:
  
a) Dur la comptabilitat al dia.
  
b) Revisar els comptes i preparar els estats financers de l'exercici.
  
c) Col·laborar, segons s'ha assenyalat en l'article anterior, en la confecció dels pressupostos.
  
d) Tot allò referent a la compra i arxiu de textos d'interés per als col·legiats.
  
Article 41
  
Correspon als vocals la direcció i impulsió de les comissions de treball descrites en el capítol VIII, sent responsables del seu funcionament davant la Junta de Govern.
  
La resta dels components de la Junta de Govern, a més d'assistir a les juntes generals i d'intervenir amb veu i vot en totes les de govern a que hagueren estat convocats, hauran de col·laborar en els estudis, informes o dictàmens que la pròpia Junta de Govern o que el degà els encomane.
  
Article 42
  
La Junta de Govern contractarà, en nom del col·legi, el personal administratiu i tècnic. La designació del secretari tècnic es realitzarà, preferentment, mitjançant concurs entre els col·legiats.
  
Les funcions del secretari tècnic seran l'execució de les funcions de la Secretaria, la coordinació de les comissions de treball, el control dels recursos econòmics, la realització dels projectes acordats pels diversos òrgans directius i l'assessorament sobre les peticions i demandes dels col·legiats.
  
El càrrec de secretari tècnic serà incompatible amb el lliure exerciment de la professió.
  
Capítol VII
  
De la renovació dels càrrecs de la Junta de Govern
  
Article 43
  
Tots els càrrecs de la Junta de Govern seran previstos a través del sistema de lliure elecció.
  
Article 44
  
Seran electors tots els col·legiats, amb més de 90 dies de col·legiació, que es troben en el ple i que gaudisca dels seus drets civils.
  
Article 45
  
Seran elegibles els col·legiats, amb més de tres anys de col·legiació, que es troben en el ple guadi dels seus drets civils i no incórreguen en causes d'incompatibilitat.
  
A aquests efectes serà incompatible amb el càrrec de membres de la Junta de Govern:
  
El fet d'exercir un càrrec en el Govern, o en l'administració, el nomenament del qual s'haja produït per decret del Consell de Ministres.
  
b) El fet de ser membre de la Junta de Govern d'un altre col·legi professional.
  
Article 46
  
Els càrrecs de la Junta de Govern es renovaran per meitats cada dos anys, i per determinar la data de la realització de les eleccions s'establiran dos períodes iguals de permanència dels membres de la junta.
  
Article 47
  
El cens dels col·legiats, amb dret a vot, s'exposarà en la seu del col·legi 60 dies abans del dia de les eleccions. Dins dels cinc dies següents a l'exposició del cens podran formular-se les reclamacions pertinents, les quals la Junta de Govern resoldrà en els 3 dies següents.
  
Els dies en aquest article, i en els següents, se entendran com a naturals, si no se n'expressa el contrari.
  
Article 48
  
Seran proclamats candidats els col·legiats que complint les condicions de l'article 45 siguen presentats per 10 col·legiats, amb l'acceptació escrita d'aquells, 30 dies abans de les eleccions.
  
En el cas que un candidat forme part de la junta eixint, aquest cessarà automàticament amb la proclamació de les candidatures, i serà substituït de la forma que es determine en aquest estatut.
  
La proclamació es realitzarà el primer dia hàbil següent a la finalització del termini de la citada presentació, i es fixarà la llista de candidats i el càrrec a què aspiren en el tauler d'anuncis del col·legi, i s'enviarà còpia a tots els col·legiats inclosos en el cens.
  
Tot candidat podrà exposar el seu programa electoral a la resta dels col·legiats des del dia de la publicació de les llistes fins a dos dies abans de l'elecció.
  
La Junta de Govern posarà a disposició dels candidats els locals del col·legi amb aquesta finalitat, i tractarà que totes les intervencions tinguen una màxima durada, fixada prèviament per la junta.
  
La informació d'aquests actes es farà per nota publicada en el tauler d'anuncis del col·legi i es guardarà extricta correspondència de dimensions i característiques entre totes elles.
  
Article 49
  
Alhora que s'envia a cada col·legiat, inclòs en el cens de la llista de candidats, es trametrà una informació amb les normes que regisquen la votació, dia i hora fins que s'admeteren paperetes, així com el lloc, data i hora assenyalades per a l'escrutini. La fixació de tots aquests aspectes haurà d'haver estat prèviament acordat per la Junta de Govern.
  
Article 50
  
En cada renovació de la junta, els candidats només podran presentar-se per a un càrrec d'aquesta.
  
Article 51
  
El dia assenyalat per a la votació es constituirà la Junta de Govern en funcions de Mesa Directiva de les eleccions, en el local que a l'efecte s'anuncie, durant sis hores. Cada candidat tindrà dret a designar un interventor.
  
Els membres de la Junta de Govern que es presenten a la reelecció no podran formar part de la Mesa. En la seua substitució podran ser cridats per a tal finalitat els qui hagueren format part d'anteriors juntes i, si hi manquen, cinc dels primers 50 col·legiats. Tant uns com altres es designaran per sorteig, al qual seran citats els candidats proclamats.
  
Els membres de la Mesa podran absentar-se, però sempre hauran d'estat presents, si més no, dos d'ells.
  
Els col·legiats podran votar en qualsevol de les formes que tot seguit s'expressen:
  
1. Lliurant la papereta al president de la Mesa, a fi que aquest, en la seua presència, la deposite en l'urna.
  
2. Enviant al col·legi la papereta en sobre tancat, el qual en contindrà un altre tancat i signat..
  
Aquests sobres, que seran tot just els facilitats pel col·legi, d'acord amb un model uniforme, han de ser rebuts pel col·legi, o la Mesa, abans de finalitzar la votació i després de la proclamació dels candidats. Tots els dies, a la hora que s'anuncie, es procedirà a registrar en un llibre els sobres rebuts, es consignarà el nombre que li corresponga i s'alçarà certificació del nombre total. Les firmes seran confrontades per un membre de la junta, el secretari tècnic o un col·legiat que designe aquesta, i s'unirà a cada tarja de reconeixement, la qual podrà ser comprovada pels interventors o la Mesa el dia de l' elecció.
  
Immediatament després que s'inicie la votació, un membre de la Mesa computarà i confirmarà el dret del signant a prendre part en la votació, obrirà el sobre exterior i lliurarà l'interior al president o membre de la Mesa, el qual l'introduirà tancat en l'urna.
  
Quan per qualsevol motiu un mateix col·legiat haja enviat dos o més sobres de votació, prevaldrà com únic vàlid el primer que es reba.
  
En el moment de realitzar-se l'escrutini, s'obriran els sobres vàlids corresponents al vot postal, i s'anul·laran aquelles paperetes que no siguen del model uniforme que establisca la convocatòria. En una mateixa papereta es podran votar tots els membres d'una candidatura. Si existeixen diversos noms per a un mateix càrrec, només valdrà el que figure primer.
  
Serà declarat nul tot aquell vot que continga expressions alienes al contingut escrit de la votació. Es considerarà vot parcialment nul quan per a un càrrec es troben indicats més d'un nom de candidat o el nom d'un candidat que no es presente a aqueix càrrec o de col·legiats que no es presenten a l'elecció.
  
Les paperetes que es troben emplenades parcialment seran vàlides per als càrrecs i les persones correctament expressats.
  
Acabat l'escrutini, el president de la Mesa farà públic el resultat de l'elecció i alçarà acta d'aquesta.
  
En cas d'empat de vots, s'entendrà que ha estat elegit el candidat que més temps figure inscrit de forma ininterrompuda com a col·legiat.
  
La Junta de Govern prendrà possessió en la reunió següent a la celebració de les eleccions, o, si fa el cas, des del dia en què es considere resolt el recurs en contra de l'escrutini, si haguera tingut lloc.
  
Article 52
  
Les vacants que es produïsquen en la Junta de Govern es proveiran amb caràcter provisional fins que dita vacant isca a elecció de la següent forma: El degà president serà substituït pel vicedegà, aquest pel membre de la junta de més edat, i els vocals per un col·legiat. La designació la farà la pròpia junta.
  
Article 53
  
Correspon al Consell General de Col·legiats d'Economistes resoldre a l'alça els recursos que pogueren formular-se amb ocasió i motiu de les eleccions de les juntes de govern.
  
Els recursos s'interposaran i resoldran en el termini de tres dies i es donarà audiència a la Junta de Govern del col·legi, que avaluarà el seu informe, i, paral·lelament, donarà curs als escrits adients.
  
Transcorreguts els expressats terminis sense que es dicte acord, s'entendrà desestimat per silenci administratiu, sense perjudici de l'obligació de dictar resolució expressa.
  
Resolt negativament el recurs en forma expressa o tàcita, la nova junta prendrà possessió en el termini de 10 dies.
  
La constitució de la Junta de Govern, i la seua constitució, haurà de comunicar-se en el termini de cinc dies al Consell General.
  
De igual forma es procedirà quan es produïsquen modificacions.
  
Capítol VIII
  
De les comissions de treball
  
Article 54
  
La Junta de Govern podrà crear les comissions de treball que considere precises per a atendre les necessitats del col·legi i preparar els dictàmens, informes, estudis, etcètera, que siguen oportuns. Els seus acords hauran de ser refrendats, en tots els casos, per la Junta de Govern que, alhora, podrà sotmetre'ls a la Junta General o al Consell General, quan la importància dels citats acords així ho aconselle. Aquestes comissions de treball hauran d'estructurar-se, de manera similar, a les d'altres col·legis d'economistes, en el supòsit d'estar sotmeses a una coordinació nacional.
  
Article 55
  
Les comissions de treball estaran obertes a tots els col·legiats, els quals podran participar en qualsevol de les activitats que aquestes duguen a terme.
  
Els membres de les comissions causaran baixa si no compleixen amb les obligacions inherents a la participació activa en la comissió respectiva.
  
Les comissions de treball es dotaran de l'estructura que lliurement establisquen els seus membres, entesa aquesta com a òrgan de gestió i presidida per un membre de la Junta de Govern.
  
Article 56
  
Sense perjudici de tot el que s'ha dit abans, els col·legiats podran proposar al degà la constitució d'altres comissions per a l'estudi de tots aquells problemes professionals que estimen convenients, els quals elevaran a la junta per la seua deliberació.
  
Capítol IX
  
Dels recursos econòmics
  
Article 57
  
El col·legi tindrà plena capacitat jurídica en l'àmbit econòmic i patrimonial per al compliment de les seues finalitats.
  
Article 58
  
Els recursos econòmics del col·legi seran els següents:
  
1. Quotes
  
a) Quota per incorporació al col·legi. Les incorporacions a altres col·legis, per trasllat de residència o per col·legiació múltiple, seran gratuïtes.
  
b) Quotes mensuals ordinàries.
  
c) Quotes extraordinàries.
  
2. Diversos
  
a) Els productes dels béns i drets que el col·legi posseïsca en propietat o usdefruit.
  
b) Els drets que corresponga percebre al col·legi per expedició de certificats, dictàmens, informes i assessoraments, drets que seran fixats per la Junta de Govern.
  
c) Els beneficis que s'obtinguen per venda de publicacions, segells i impresos que tinga autoritzat el col·legi.
  
d) Les quantitats que per qualsevol concepte corresponga percebre al col·legi.
  
Article 59
  
Si els pressuposts que han de regir no s'hagueren aprovat abans del primer dia de l'exercici econòmic, es consideraran automàticament prorrogats els de l'exercici anterior fins a l'aprovació dels nous, amb l'única addició de les partides que siguen obligades com a conseqüència del compliment de les disposicions legals dictades sobre personal o altres matèries.
  
Article 60
  
Els estats financers i la liquidació del pressupost hauran de ser auditats pels col·legiats designats a tal efecte i aprovats, si procedeix, per la Junta de Govern i, posteriorment, ratificats per la Junta General.
  
En cas negatiu, se sotmetran al Consell General de Col·legis d'Economistes, el qual, previ examen dels comprovants, dictarà la resolució que procedisca.
  
Article 61
  
Els lliuraments per a la disposició de fons del col·legi seran expedits pel degà president, i intervindrà en totes les operacions el comptador i el tresorer o els qui facen les seues funcions.
  
Capítol X
  
De la jurisdicció disciplinària
  
Article 62
  
Correspon a la Junta de Govern aplicar les mesures disciplinàries relatives als seus col·legiats.
  
Les sancions no podran ser acordades per la Junta de Govern sense la prèvia formació d'expedient, en què serà oït l'inculpat, i se li permetrà aportar proves i defensar-se'n.
  
Les sancions a què fa referència el paràgraf anterior seran les següents:
  
1. Advertiment per ofici.
  
2. Repressió privada.
  
3. Repressió pública.
  
4. Suspensió de l'exerciment professional, fins a un any, en la localitat o província en què residisca l'interessat o en tot el territori nacional.
  
5. Expulsió del col·legi i baixa en l'exerciment professional. La primera serà executiva immediatament.
  
Seran faltes que mereixen sanció:
  
Lleus: negligència culpable en el compliment de preceptes estatutaris o d' acord del col·legi o del Consell Superior; incorreccions d'escassa transcendència en la realització dels treballs professionals; faltes reiterades d'assistència o de delegació d'aquesta a les reunions de les juntes generals o d'assistència injustificada a les de govern, i no acceptar injustificadament l'exerciment dels càrrecs corporatius que se'ls encomane.
  
Greus: la reiteració de sancions lleus, sense que hi haja transcorregut entre ambdós més d'un any; l'incompliment dolós de preceptes estatutaris, o d'acords del col·legi o del Consell Superior; l'incompliment de les obligacions econòmiques amb el col·legi; actes de desconsideració cap als components del Consell Superior o de la Junta de Govern, desconsideració ofensiva a companys; encobriment d'intrusisme professional d'un col·legiat, i realització de treballs que per la seua caràcter atempten al prestigi professional.
  
Molt greus: fets constitutius de delicte que afecten el decòrum professional; encobriment d'intrusisme de qui no tinga títol que l'habilite per a exercir la professió; actes que, sense ser constitutius de delicte, suposen falta d'ètica professional; reiteració en l'incompliment de les obligacions econòmiques amb els col·legis.
  
Article 63
  
Les sancions que puguen imposar-se seran:
  
Per faltes lleus: privació d'assistència a actes del col·legi, advertiment per ofici i repressió privada.
  
Per faltes greus: repressió pública, suspensió de l'exerciment professional fins a sis mesos.
  
Per faltes molt greus: suspensió de l'exerciment professional durant un any i baixa en l'exerciment professional.
  
Article 64
  
Podran recórrer-se, en el termini de 15 dies i davant el Consell General, els acords adoptats en matèria disciplinària, el qual resoldrà en el termini de 30 dies.
  
Capítol XI
  
De les discrepàncies entre col·legiats
  
Article 65
  
Les discrepàncies entre col·legiats, que puguen suscitar-se amb motiu de l'actuació professional lliure i siguen posades en coneixement del col·legi, seran resoltes per la Junta de Govern, la qual, després d'oir les dues parts, dictarà la resolució que estime oportuna.
  
Contra l'acord de la Junta de Govern podrà el col·legi recórrer, segons s'estableix en l'article 66.
  
Capítol XII
  
Dels recursos jurídics dels particulars
  
Article 66
  
1. Els acords del Col·legi Oficial d'Economistes d'Alacant o dels seus òrgans especialitzats, quan no siguen directament recorreguts davant la Jurisdicció Contenciosa Administrativa, podran ser recorreguts en recurs ordinari davant el Consell Valencià de Col·legis d' Economistes.
  
2. El recurs ordinari, tret de quan es referisca al procés d'eleccions, s'interposarà en el termini d'un mes amb subjecció a les normes generals de la Llei de Règim Jurídic de les Administracions Públiques i Procediment Administratiu Comú, Llei 30/1992, de 26 de novembre. El seu coneixement correspondrà a la Comissió Permanent del Consell, la resolució del qual posarà fi a la via corporativa.
  
3. Els acords en matèria d'eleccions del Col·legi Oficial d'Economistes d'Alacant, quan no posen fi a la via corporativa, són susceptibles de recurs ordinari.
  
Els recursos s'interposaran davant la Comissió Permanent del Consell, dins dels tres dies següents a la seua notificació, i s'entenen desestimats pel transcurs de cinc dies sense que es dicte resolució, amb la qual cosa quedarà esgotada la via corporativa.
  
Estatut Particular del Col·legi Oficial d'Economistes d'Alacant
  
Sumari
  
Capítol I Disposicions generals
  
Capítol II Dels col·legiats
  
Capítol III De les juntes generals
  
Capítol IV De les juntes de govern
  
Capítol V Del degà
  
Capítol VI De la resta de membres de la Junta de Govern
  
Capítol VII De la renovació dels càrrecs de la Junta de Govern
  
Capítol VIII De les comissions de treball
  
Capítol IX Dels recursos econòmics
  
Capítol X De la jurisdicció disciplinària
  
Capítol XI De les discrepàncies entre col·legiats
  
Capítol XII Dels recursos jurídics dels particulars